KOMISSION YKSIKÖIDEN VALMISTELUASIAKIRJA TIIVISTELMÄ VAIKUTUSTEN ARVIOINNISTA Oheisasiakirja ehdotukseen EUROOPAN PARLAMENTIN JA NEUVOSTON ASETUKSEKSI uusista psykoaktiivisista aineista ja ehdotukseen EUROOPAN PARLAMENTIN JA NEUVOSTON DIREKTIIVIKSI laittoman huumausainekaupan rikostunnusmerkistöjä ja seuraamuksia koskevien vähimmäissääntöjen vahvistamisesta 25 päivänä lokakuuta 2004 tehdyn neuvoston puitepäätöksen 2004/757/YOS muuttamisesta /* SWD/2013/0320 final */





FI || EUROOPAN KOMISSIO || Bryssel 17.9.2013 SWD(2013) 320 final KOMISSION YKSIKÖIDEN VALMISTELUASIAKIRJA TIIVISTELMÄ VAIKUTUSTEN ARVIOINNISTA Oheisasiakirja ehdotukseen EUROOPAN PARLAMENTIN JA NEUVOSTON ASETUKSEKSI uusista psykoaktiivisista aineista ja ehdotukseen EUROOPAN PARLAMENTIN JA NEUVOSTON DIREKTIIVIKSI laittoman huumausainekaupan rikostunnusmerkistöjä ja seuraamuksia koskevien vähimmäissääntöjen vahvistamisesta 25 päivänä lokakuuta 2004 tehdyn neuvoston puitepäätöksen 2004/757/YOS muuttamisesta {COM(2013) 619 final} {COM(2013) 618 final} {SWD(2013) 319 final} KOMISSION YKSIKÖIDEN VALMISTELUASIAKIRJA TIIVISTELMÄ VAIKUTUSTEN ARVIOINNISTA Oheisasiakirja ehdotukseen EUROOPAN PARLAMENTIN JA NEUVOSTON ASETUKSEKSI uusista psykoaktiivisista aineista ja ehdotukseen EUROOPAN PARLAMENTIN JA NEUVOSTON DIREKTIIVIKSI laittoman huumausainekaupan rikostunnusmerkistöjä ja seuraamuksia koskevien vähimmäissääntöjen vahvistamisesta 25 päivänä lokakuuta 2004 tehdyn neuvoston puitepäätöksen 2004/757/YOS muuttamisesta SISÄLLYSLUETTELO 1........... Johdanto........................................................................................................................ 4 2........... Ongelman määrittely....................................................................................................... 4 3........... Toissijaisuusanalyysi........................................................................................................ 7 4........... Toimintatavoitteet........................................................................................................... 7 5........... Toimintavaihtoehdot ja arviointi....................................................................................... 7 6........... Parhaaksi arvioitu vaihtoehto......................................................................................... 12 7........... Seuranta ja arviointi...................................................................................................... 12 KOMISSION YKSIKÖIDEN VALMISTELUASIAKIRJA TIIVISTELMÄ VAIKUTUSTEN ARVIOINNISTA Oheisasiakirja ehdotukseen EUROOPAN PARLAMENTIN JA NEUVOSTON ASETUKSEKSI uusista psykoaktiivisista aineista ja ehdotukseen EUROOPAN PARLAMENTIN JA NEUVOSTON DIREKTIIVIKSI laittoman huumausainekaupan rikostunnusmerkistöjä ja seuraamuksia koskevien vähimmäissääntöjen vahvistamisesta 25 päivänä lokakuuta 2004 tehdyn neuvoston puitepäätöksen 2004/757/YOS muuttamisesta 1. Johdanto Tässä vaikutustenarvioinnissa tarkastellaan toimenpiteitä, joiden avulla pyritään vähentämään sellaisten uusien psykoaktiivisten aineiden saatavuutta sisämarkkinoilla, jotka aiheuttavat riskejä kuluttajille, ja samalla välttämään näiden aineiden laillisen kaupan esteiden muodostuminen. Uudet psykoaktiiviset aineet, ns. lailliset huumeet, ovat luonnollisia tai synteettisiä aineita, jotka vaikuttavat keskushermostoon ja aivotoimintoihin. Monilla näistä aineista on tai niillä saattaa olla myös muita laillisia käyttötarkoituksia, esimerkiksi lääkkeiden vaikuttavina aineina. Toisin kuin kokaiinin tai amfetamiinien kaltaisia psykoaktiivisia aineita, jotka ovat laittomia huumausaineita, uusia psykoaktiivisia aineita ei valvota YK:n huumausaineyleissopimusten nojalla. Uusien psykoaktiivisten aineiden nopea leviäminen sisämarkkinoilla on ollut EU:n huumausainepolitiikan suurimpia haasteita viime vuosina. Neuvoston päätöksellä 2005/387/YOS perustettiin näitä aineita koskevaa tietojenvaihtoa varten EU:n laajuinen järjestelmä, jota hallinnoivat Euroopan huumausaineiden ja niiden väärinkäytön seurantakeskus, jäljempänä ’seurantakeskus’, ja Europol. Järjestelmän avulla saatavien tietojen perusteella arvioidaan aineisiin liittyvät riskit ja määrätään tarvittaessa kaikkialla EU:ssa sovellettavista valvontatoimista tai rikosoikeudellisista seuraamuksista. Komissio katsoi vuonna 2011 laaditun arvioinnin perusteella, että neuvoston päätöksen avulla ei ole mahdollista vastata riittävän tehokkaasti uusiin psykoaktiivisiin aineisiin liittyviin haasteisiin. 2. Ongelman määrittely Sisämarkkinoilla on saatavilla yhä useampia uusia psykoaktiivisia aineita, joilla on myös monia laillisia käyttötarkoituksia, ja niiden käyttäjäkunta kasvaa jatkuvasti. Viranomaiset ovat asettaneet näille aineille niihin liittyvien potentiaalisten riskien vuoksi erilaisia rajoituksia, jotka saattavat haitata laillista kaupankäyntiä ja estää aineiden laillisen käytön kehittämisen. Nämä ongelmat johtuvat pääasiassa uusia psykoaktiivisia aineita koskevien kansallisten käytäntöjen kirjavuudesta ja edellä mainitun EU:n välineen tehottomuudesta. 2.1. Uusien psykoaktiivisten aineiden markkinat Jäsenvaltiot ilmoittivat vuosien 1997 ja 2012 välisenä aikana 290 uudesta psykoaktiivisesta aineesta. Useimpia aineita oli tavattu useammassa kuin yhdessä jäsenvaltiossa. Viime vuosina ilmoitustahti on selvästi kiihtynyt: vuonna 2009 ilmoituksia tehtiin 24 ja vuonna 2012 peräti 73. Todellisuudessa markkinoilla saattaa olla tuhansia aineita. 2.1.1. Uusien psykoaktiivisten aineiden viihdekäytön markkinat Uusien psykoaktiivisten aineiden viihdekäyttö on lisääntynyt viime vuosina ennen muuta nuorison keskuudessa. Nuorison asenteita huumeisiin kartoitettiin vuonna 2011 eurobarometritutkimuksessa Youth attitudes on drugs. Sen mukaan 5 prosenttia EU:n nuorista kertoi käyttäneensä näitä aineita ainakin kerran. Käyttäjien osuus oli suhteellisesti suurin Irlannissa (16 %). On arvioitu, että uusien psykoaktiivisten aineiden käyttäjiä oli EU:ssa viime vuoden aikana 2,2 miljoonaa. Internet ja sosiaaliset verkostot ovat helpottaneet aineiden leviämistä kaikkialle EU:hun: seurantakeskuksen laatimien tilannekatsausten perusteella aineita myyvien verkkokauppojen lukumäärä nelinkertaistui vuodesta 2010 vuoteen 2012 (170:stä 690:een). Kolmen viime vuoden aikana uusiin psykoaktiivisiin aineisiin erikoistuneita kauppoja on avattu ainakin 13 jäsenvaltiossa. Toisinaan aineita myydään myös huoltoasemilla, videovuokraamoissa ja seksi- ja tupakkakaupoissa. Aineita tuottavat yritykset toimivat EU:n ulkopuolella (Kiinassa ja Intiassa). Ne mukautuvat rajoituksiin nopeasti tarjoamalla vaihtoehtoisia aineita. Ekstaasimarkkinoiden arvon perusteella uusien psykoaktiivisten aineiden viihdekäyttömarkkinoiden arvoksi on arvioitu 0,5 miljardia euroa vuodessa. 2.1.2. Uusien psykoaktiivisten aineiden laillisen käytön markkinat Monia viihdekäytössä yleisiä uusia psykoaktiivisia aineita käytetään tai voitaisiin käyttää eri tarkoituksiin myös teollisuudessa. Esimerkkejä tällaisista aineista ovat GBL (gammabutyrolaktoni), 1-4 BDO (1,4-butaanidioli) ja mekoproppi (mCPP). Tästä ei kuitenkaan ole saatavilla kattavia tietoja koko EU:n tasolla, koska tietojen keräämisestä ei säädetä voimassa olevassa EU:n järjestelmässä eivätkä jäsenvaltioiden viranomaiset raportoi tällaisista käyttötarkoituksista järjestelmällisesti. Seurantakeskus on saanut vuodesta 1997 alkaen tietoja laillisista käyttötarkoituksista noin viidesosalle kaikista ilmoitetuista aineista. Luku on huomattavan suuri ja saattaa olla todellisuudessa vielä suurempi, koska näitä aineita ei useinkaan tunneta kovin hyvin. On arvioitu, että laillisen käytön markkinat voivat olla merkittävät, kun otetaan huomioon markkinoilla saatavilla olevien tai sinne tulevien psykoaktiivisten aineiden lukumäärä ja niiden mahdollinen kaksoiskäyttö (viihdekäyttö ja teollisuuden käyttötarkoitukset). 2.2. Ongelma 1: Uusien psykoaktiivisten aineiden viihdekäyttöön liittyvät riskit Uusien psykoaktiivisten aineiden viihdekäyttö voi aiheuttaa kuluttajille terveys- ja turvallisuushaittoja ja yhteiskunnalle riskejä ja rasitteita. Yleisimpiä terveyshaittoja ovat kiihtyneisyys, sekavuus, rytmihäiriöt, korkea verenpaine, kuolettava yliannostus, veren välityksellä tarttuvien tautien (esim. HIV:n ja hepatiitti C:n) leviäminen, psyykkiset ongelmat ja riippuvuus. Riskit ovat suuremmat silloin kun useita uusia psykoaktiivisia aineita käytetään samanaikaisesti ja yhdessä laittomien huumausaineiden tai alkoholin kanssa. Riskejä lisää se, että aineiden annostuksesta ei ole saatavilla tietoja. Koska uudet psykoaktiiviset aineet voivat vaikuttaa mielenterveyteen ja sosiaaliseen toimintakykyyn, niiden jatkuva käyttö saattaa vaikuttaa haitallisesti yhteiskuntaan vaikeuttamalla perheiden ja yhteisöjen elämää. Aineet saattavat myös heikentää käyttäjän ajokykyä ja aiheuttaa väkivaltaista ja rikollista käyttäytymistä. Järjestäytynyt rikollisuus osallistuu näiden markkinoiden toimintaan jossain määrin, lähinnä myymällä näitä aineita laittomien huumausaineiden ohella. Uusista psykoaktiivisista aineista aiheutuvien terveyshaittojen kustannuksiksi arvioidaan 211 miljoonaa euroa vuodessa ja rikosoikeudellisten toimenpiteiden täytäntöönpanon valvonnasta aiheutuviksi kustannuksiksi 117–144 miljoonaa euroa vuodessa. 2.3. Ongelma 2: Laillisen kaupan esteet sisämarkkinoilla Rajoittavat toimenpiteet, joiden avulla viranomaiset pyrkivät vähentämään uusien psykoaktiivisten aineiden viihdekäyttöä, voivat haitata näiden aineiden laillista kauppaa, sillä talouden toimijat menettävät liiketoimintamahdollisuuksia, kun aineiden hankinta vaikeutuu. Toimenpiteet saattavat vaikeuttaa myös tutkimusta ja estää siten uusien käyttötarkoitusten kehittämisen. Rajoitukset vaihtelevat jäsenvaltiosta ja aineesta toiseen. Käytetystä lainsäädännöstä riippuen kansallisella tasolla voidaan sallia vain tietyt käyttötarkoitukset, ja sääntöjen rikkomisesta rangaistaan hallinto- tai rikoslainsäädännön nojalla. Tämä aiheuttaa kaupan esteitä, markkinoiden pirstoutumista ja epätasapuolisia toimintaedellytyksiä ja vaikeuttaa yritysten toimintaa sisämarkkinoilla. Rajoittavat toimenpiteet saattavat vaikuttaa talouden toimijoihin ketjureaktion tavoin, koska aineita käytetään usein toisten aineiden ja tavaroiden tuotannossa. Koska on todennäköistä, että uusien psykoaktiivisten aineiden markkinat kasvavat ja että jäsenvaltiot ottavat käyttöön uusia toimenpiteitä niiden viihdekäytön suitsimiseksi, laillisen kaupan esteiden odotetaan lisääntyvän. 2.4. Ongelman syyt Ongelman taustalla on seuraavanlaisia syitä: · Jäsenvaltioiden lähestymistavat vaihtelevat: jäsenvaltioiden lainsäädännön eroavuudet ja koordinoimattomat kansalliset toimet voivat vaikuttaa haitallisesti sekä kuluttajiin että talouden toimijoihin aineiden laillisten käyttötarkoitusten markkinoilla. · Uusia psykoaktiivisia aineita koskeva EU:n lainsäädäntö on tehotonta: neuvoston päätöksen täytäntöönpano on hidasta eikä päätös sovellu tilanteiden ennakointiin, sen perusteella ei voida kerätä riittävästi näyttöä aineita koskevien asianmukaisten ja kestävien päätösten tekemiseksi eikä siinä esitetä vaihtoehtoja rajoittaville toimenpiteille. 2.5. Nykytilanteen säilyttäminen Jos nykyinen lainsäädäntökehys säilytetään ennallaan, ongelmat todennäköisesti pahenevat. Viihdekäytön markkinat todennäköisesti kasvavat ja mahdollisesti jopa kaksinkertaistuvat vuoteen 2020 mennessä. Haitallisten aineiden saatavuuden ja käytön lisääntyessä myös niistä aiheutuvat terveydelliset ja sosiaaliset kustannukset kasvaisivat samassa suhteessa. Myös laillisten käyttötarkoitusten markkinoiden odotetaan kasvavan, jolloin vaihtelevien kansallisten lähestymistapojen ja EU:n tehottoman lainsäädännön haitalliset vaikutukset lailliseen kauppaan jatkuisivat ja mahdollisesti voimistuisivat niin ikään. 3. Toissijaisuusanalyysi SEUT-sopimuksen 114 artiklan 1 kohdassa annetaan Euroopan parlamentille ja neuvostolle toimivalta hyväksyä sisämarkkinoiden toteuttamista ja toimintaa koskevia toimenpiteitä jäsenvaltioiden lakien, asetusten ja hallinnollisten määräysten lähentämiseksi, ja saman artiklan 3 kohdassa vaaditaan komissiota perustamaan tätä varten antamansa terveyttä, turvallisuutta ja kuluttajansuojaa koskevat ehdotukset suojelun korkeaan tasoon. EU:lla on velvollisuus varmistaa kaikkien unionin politiikkojen ja toimintojen määrittelyssä ja toteuttamisessa ihmisten terveyden korkeatasoinen suojelu (SEUT-sopimuksen 168 artiklan 1 kohta) ja suojata kuluttajien terveyttä, turvallisuutta ja taloudellisia etuja (SEUT-sopimuksen 169 artiklan 1 kohta). EU voi puuttua vakavia riskejä aiheuttaviin aineisiin, koska sillä on toimivalta saattaa ne laitonta huumausainekauppaa koskevien rikosoikeuden säännösten piiriin (SEUT-sopimuksen 83 artiklan 1 kohta). EU:lla on jäsenvaltioita paremmat edellytykset toteuttaa toimenpiteitä, joiden avulla voidaan rajoittaa haitallisten uusien psykoaktiivisten aineiden saatavuutta sisämarkkinoilla ja varmistaa, että erilaiset kansalliset lähestymistavat eivät estä näiden aineiden laillista kauppaa. EU:n toiminta on tarpeen, jotta haitalliset uudet psykoaktiiviset aineet voidaan yksilöidä ja vetää nopeasti pois markkinoilta kaikissa jäsenvaltioissa ja jotta voidaan vähentää ja ehkäistä jäsenvaltioiden toimista aiheutuvien laillisen kaupan esteiden syntymistä. 4. Toimintatavoitteet Uusia psykoaktiivisia aineita koskevan EU:n toiminnan tärkeimpiä yleistavoitteita ovat: · uusien psykoaktiivisten aineiden laillisen kaupan esteiden vähentäminen ja tällaisten esteiden muodostumisen ehkäiseminen. · kuluttajien terveyden ja turvallisuuden suojeleminen haitallisiin uusiin psykoaktiivisiin aineisiin liittyviltä riskeiltä. Erityistavoitteita ovat: · toimenpiteiden toteuttaminen sellaisten aineiden suhteen, jotka aiheuttavat terveydellisiä, sosiaalisia ja turvallisuusriskejä ja herättävät kansanterveyteen liittyvää välitöntä huolta. · sellaisten valmiuksien parantaminen, joiden avulla uudet psykoaktiiviset aineet voidaan tunnistaa ja arvioida nopeasti ja puuttua asianmukaisella tavalla niiden aiheuttamiin riskeihin. · näiden aineiden laillisen kaupan helpottaminen sisämarkkinoilla. · niiden kansallisten toimien johdonmukaisuuden parantaminen, joilla puututaan rajatylittäviä ongelmia aiheuttaviin haitallisiin uusiin psykoaktiivisiin aineisiin, ja aineiden siirtämistä jäsenvaltiosta toiseen koskevan riskin vähentäminen. 5. Toimintavaihtoehdot ja arviointi Toimintavaihtoehdot on ryhmitelty neljään ryhmään, joihin kuuluu myös nykytilanteen säilyttäminen. Seuraavat vaihtoehdot on hylätty: erikois- ja verkkokauppojen sääntely; uusia psykoaktiivisia aineita koskevan EU:n tason hyväksymisjärjestelmän käyttöönotto; kokonaisten aineryhmien kieltäminen; EU:n toimien lakkauttaminen. 5.1. Toimintavaihtoehtojen vertailu Ryhmä 1: Parannetaan uusien psykoaktiivisten aineiden tuntemusta ja analysointia Tähän ryhmään kuuluvat toimenpiteet parantavat EU:n tason valmiuksia tutkia ja analysoida uusia psykoaktiivisia aineita, niin että EU voi toteuttaa vastatoimia tehokkaammin. (1) Tilanteen säilyttäminen ennallaan Seurantakeskus ja Europol vain keräävät ja analysoivat jäsenvaltioiden toimittamia tietoja aineiden koostumuksesta tai niiden oletetuista vaikutuksista. (2) Jäsennellyn yhteistyön helpottaminen seurantakeskuksen, tutkimuslaitosten ja rikoslaboratorioiden välillä EU antaa rahoitusta jäsennellyn yhteistyön tukemiseksi seurantakeskuksen, tutkimuslaitosten, mm. yhteisen tutkimuskeskuksen (YTK), ja rikoslaboratorioiden välillä kaikkialla EU:ssa, jotta voidaan saada tietoa yksittäisistä aineista ja edistää uusia psykoaktiivisia aineita koskevien analyysien laatimista ja jakelua. (3) EU:n tason tutkimusinfrastruktuurin perustaminen Perustetaan tutkimusinfrastruktuuri olemassa olevan EU:n tutkimuslaitoksen (YTK) tai viraston (seurantakeskus) yhteyteen. Se hoitaisi samoja tehtäviä kuin vaihtoehdon 2 yhteydessä luetellut tahot. Ryhmä 2: Puututaan uusiin psykoaktiivisiin aineisiin yksitellen tai ryhminä Tähän ryhmään kuuluvien toimenpiteiden yhteydessä uusiin psykoaktiivisiin aineisiin liittyviä riskejä arvioitaisiin (ja niitä koskevia toimenpiteitä hyväksyttäisiin) joko yksittäisten aineiden tai aineryhmien perusteella. (1) Aineiden käsitteleminen yksitellen (nykytilanne) Kutakin ainetta valvotaan ja arvioidaan yksittäin, ja päätös rajoittavien toimenpiteiden määräämisestä tehdään siihen liittyvien nimenomaisten riskien perusteella. (2) Aineiden käsitteleminen ryhminä Samantyyppisiä aineita valvotaan ja arvioidaan ryhminä, ja niille määrätään tarvittaessa rajoittavia toimenpiteitä. Ryhmä määritellään samantyyppisen kemiallisen rakenteen perusteella (geneerinen lähestymistapa) tai farmakologisen vaikutuksen perusteella (analoginen lähestymistapa). (3) Yksilöllinen lähestymistapa, jota tuetaan tiedoilla älykkäästi ryhmitellyistä aineista Kutakin ainetta valvotaan ja arvioidaan ja sille määrätään rajoittavia toimenpiteitä yksilöllisesti (kuten vaihtoehdossa 1), mutta lisäksi kerätään tietoja muista samaan ryhmään kuuluvista aineista. Näin voidaan ennakoida tietyntyyppisten aineiden tuloa markkinoille, mutta riskinarviointi tehdään kustakin aineesta erikseen. Ryhmä 3: Väliaikaiset toimenpiteet Tähän ryhmään kuuluvien vaihtoehtojen mukaan rajoitettaisiin väliaikaisesti sellaisten uusien psykoaktiivisten aineiden saatavuutta kuluttajamarkkinoilla, joiden epäillään aiheuttavan välitöntä vaaraa kansanterveydelle, koska niiden on todettu johtaneen käyttäjien kuolemaan tai aiheuttaneen näille vakavia terveyshaittoja ja koska niitä on todettu käytettävän yleisesti useissa jäsenvaltioissa. Rajoitukset pidetään voimassa niin kauan, että aineiden aiheuttamat riskit saadaan arvioitua. Rajoitukset eivät koske aineiden kaupallista ja tieteellistä käyttöä eivätkä sellaisia kyseistä ainetta sisältäviä tuotteita, jotka on hyväksytty muun EU:n lainsäädännön mukaisesti. (1) Ei väliaikaisia toimenpiteitä (nykytilanne) Voimassa olevan neuvoston päätöksen nojalla ei ole mahdollista ottaa käyttöön väliaikaisia toimenpiteitä kaikkialla EU:ssa. Päätös siitä, rajoitetaanko jonkin tietyn aineen saatavuutta vai ei, tehdään vasta sen jälkeen kun riskinarviointi on tehty, ja päätös on pysyvä. (2) EU:n suositus väliaikaisten toimenpiteiden käyttöönotosta Komissio antaa jäsenvaltioille suosituksen ottaa käyttöön väliaikaisia toimenpiteitä, joiden nojalla jokin tietty aine poistetaan välittömästi markkinoilta ja kielletään sen jakelu, myynti, näytteille asettaminen tai tarjoaminen kuluttajille (rajoitus ei koske teollista ja tieteellistä käyttöä). Ne jäsenvaltiot, jotka panevat suosituksen täytäntöön, toteuttavat tarvittavat toimenpiteet sen varmistamiseksi, että kyseinen aine poistetaan markkinoilta. (3) EU:n päätös väliaikaisten toimenpiteiden käyttöönotosta Sama kuin 2 kohta edellä, mutta toimenpiteet sitovat jäsenvaltioita. Komissio antaa päätöksen toimenpiteiden käyttöönotosta täytäntöönpanosäädöksellä. Näiden toimenpiteiden noudattamatta jättäminen johtaisi hallinnollisiin seuraamuksiin, joista päätettäisiin kansallisella tasolla. Ryhmä 4: Lopullinen päätös uudesta psykoaktiivisesta aineesta Tähän ryhmään kuuluvilla toimenpiteillä on tarkoitus puuttua aineisiin sen jälkeen kun riskinarviointi on tehty. Komissio määrittää tiettyyn aineeseen liittyvien terveydellisten, sosiaalisten ja turvallisuusriskien tason (vähäinen, kohtalainen tai vakava) ja päättää, onko sen suhteen tarpeen ottaa käyttöön rajoittavia toimenpiteitä, ja jos on, minkälaisia. Komissio ottaa tätä varten huomioon seuraavat kriteerit: aineen käytöstä aiheutuvat terveyshaitat (vamma, sairaus sekä fyysiset ja psyykkiset ongelmat), yksilöille ja yhteiskunnalle aiheutuvat sosiaaliset haitat (esim. sosiaalista toimintaa haittaavat ongelmat, järjestäytynyt rikollisuus, rikoshyöty) ja turvallisuusriskit (tautien leviäminen, vaikutus liikenneturvallisuuteen). (1) EU:n päätöstä määrätä aineille rajoittavia toimenpiteitä tuetaan rikosoikeudellisilla seuraamuksilla tai ei määrätä mitään toimenpiteitä (nykytilanne) Riskinarvioinnin tuloksen perusteella komissio esittää neuvostolle säädösehdotuksen, jossa joko velvoitetaan jäsenvaltiot asettamaan kyseinen aine rikosoikeudelliseen valvontaan (uusiin psykoaktiivisiin aineisiin sovelletaan laittomia huumausaineita koskevaa kansallista lainsäädäntöä) tai perustellaan, miksi tämä ei ole tarpeen. Koska laittomia huumausaineita koskevan kansallisen lainsäädännön on oltava yhdenmukainen laitonta huumausainekauppaa koskevan neuvoston puitepäätöksen 2004/757/YOS kanssa, puitepäätöksen säännöksiä sovelletaan myös valvonnan kohteeksi otettaviin uusiin psykoaktiivisiin aineisiin. Poikkeuksina sallitaan ainoastaan YK:n huumausaineyleissopimuksissa mainitut aineiden lailliset käyttötarkoitukset. (2) Nykytilanne ja EU:n suositus määrätä aineille kuluttajamarkkinoita koskevia rajoittavia toimenpiteitä, joita tuetaan hallinnollisilla seuraamuksilla Komissiolla on kolme toimintavaihtoehtoa: jos aineeseen liittyvät riskit ovat vähäisiä, rajoituksia ei oteta käyttöön; jos riskit ovat kohtalaisia, komissio suosittaa, että jäsenvaltiot poistavat aineen markkinoilta ja kieltävät sen jakelun, myynnin, näytteille asettamisen ja tarjoamisen kuluttajille (kaupallista, teollista ja tieteellistä käyttöä ei rajoiteta); jos riskit ovat vakavia, sovelletaan rikosoikeuden säännöksiä kuten nykyäänkin. (3) Nykytilanne ja EU:n päätös määrätä aineille kuluttajamarkkinoita koskevia rajoittavia toimenpiteitä, joita tuetaan hallinnollisilla seuraamuksilla Sama kuin 2 kohdassa, mutta jos aineeseen liittyvät riskit ovat kohtalaisia, komissio antaa suosituksen sijasta päätöksen, jonka nojalla aineen saatavuutta kuluttajamarkkinoilla on rajoitettava; päätös on sitova ja se annetaan täytäntöönpanosäädöksellä. 5.2. Toimintavaihtoehtojen vertailu Ryhmä 1: Parannetaan uusien psykoaktiivisten aineiden tuntemusta Nykytilanne ei edistä politiikkatavoitteiden saavuttamista. Se vaikuttaa yleiseen terveyteen ja turvallisuuteen vain jossain määrin myönteisesti, ja sen hyväksyttävyys sidosryhmien keskuudessa on heikko. Siitä ei aiheudu EU:lle eikä jäsenvaltioille mitään ylimääräisiä kustannuksia. Jäsennelty yhteistyö seurantakeskuksen, tutkimuslaitosten ja rikoslaboratorioiden kesken on vaikutuksiltaan erittäin myönteinen. Se parantaa EU:n toiminnan vaikuttavuutta antamalla näyttöä uusien psykoaktiivisten aineiden aiheuttamista haitoista. Siihen tarvitaan EU:n talousarviosta saatavaa rahoitusta 3,7 miljoonaa euroa kaudella 2014–2020. Vaihtoehdon hyväksyttävyys sidosryhmien keskuudessa on erinomainen. EU:n tutkimusinfrastruktuurilla on samat vaikutukset, mutta se on epäsuhtainen, koska perustamiskustannukset ovat 5,1 miljoonaa euroa ja vuotuiset käyttökustannukset 1,4 miljoonaa euroa. Hyväksyttävyys sidosryhmien keskuudessa on heikko. Ryhmä 2: Puututaan uusiin psykoaktiivisiin aineisiin yksitellen tai ryhminä Yksilöllinen lähestymistapa (nykytilanne) vaikuttaa politiikkatavoitteisiin kohtalaisen myönteisesti. Se ei paranna EU:n toiminnan vaikuttavuutta, koska se ei kehitä EU:n valmiuksia ennakoida markkinoiden kehitystä. Sen vaikutus terveyteen ja turvallisuuteen on kuitenkin myönteinen, koska sen avulla saadaan vankkaa näyttöä kuhunkin aineeseen liittyvistä riskeistä. Sillä on myönteinen vaikutus toimijoihin laillisten käyttötarkoitusten markkinoilla, koska rajoitukset koskevat ainoastaan haitallisia aineita. Sen hyväksyttävyys sidosryhmien keskuudessa on hyvä. Aineryhmiin perustuva lähestymistapa vaikuttaa politiikkatavoitteisiin kohtalaisen myönteisesti, koska se auttaa ennakoimaan markkinoiden kehitystä ja sen vaikutus terveyteen ja turvallisuuteen on myönteinen. Sen sijaan sillä on kielteinen vaikutus perusoikeuksiin ja toimijoihin laillisten käyttötarkoitusten markkinoilla, koska aineille voidaan määrätä rajoittavia toimenpiteitä, vaikka niihin liittyvistä haitoista ei olisi näyttöä. Tästä vaihtoehdosta EU:lle ja jäsenvaltioille aiheutuvat kustannukset ovat vähäiset, ja sen hyväksyttävyys sidosryhmien keskuudessa on hyvä. Yksilöllinen lähestymistapa, jonka tueksi hankittaisiin tietoa älykkäästi ryhmitellyistä aineista, vaikuttaa politiikkatavoitteiden saavuttamiseen erittäin myönteisesti, koska siinä yhdistyvät molempien edellä esiteltyjen lähestymistapojen edut. Sillä on suuri vaikutus terveyteen ja turvallisuuteen eikä siitä aiheudu EU:lle ja jäsenvaltioille lisäkustannuksia. Sillä on myönteinen vaikutus toimijoihin laillisten käyttötarkoitusten markkinoilla, ja sen hyväksyttävyys sidosryhmien keskuudessa on erinomainen. Ryhmä 3: Väliaikaiset toimenpiteet Väliaikaisten toimenpiteiden puuttuminen (nykytilanne) vaikuttaa politiikkatavoitteiden saavuttamiseen erittäin kielteisesti, koska aineet, jotka todennäköisesti aiheuttavat haittoja, ovat edelleen saatavilla markkinoilla. Hyväksyttävyys sidosryhmien keskuudessa on heikko. EU:n suositus väliaikaisten toimenpiteiden käyttöönotosta vaikuttaa politiikkatavoitteiden saavuttamiseen kohtalaisen myönteisesti, koska haitalliset aineet poistetaan kuluttajamarkkinoilta nopeasti. Jäljelle jää kuitenkin riski aineiden siirtämisestä muihin jäsenvaltioihin, koska on todennäköistä, että kaikki jäsenvaltiot eivät pane suositusta täytäntöön. Tästä vaihtoehdosta aiheutuu EU:n ja jäsenvaltioiden talousarvioille jonkin verran (täytäntöönpanosta johtuvia) kustannuksia. Yhteinen lähestymistapa tiettyihin aineisiin kaikkialla EU:ssa helpottaa toimijoiden toimintaa laillisten käyttötarkoitusten markkinoilla. Kielteiset vaikutukset viihdekäyttömarkkinoiden toimijoiden liiketoimintaan ja tiettyihin perusoikeuksiin ovat oikeutettuja. Vaihtoehto on oikeasuhteinen, ja sen hyväksyttävyys sidosryhmien keskuudessa on hyvä. Väliaikaisten toimenpiteiden käyttöönottoa koskevan EU:n päätöksen vaikutukset ovat samantapaiset, mutta voimakkaammat, koska kaikki jäsenvaltiot panevat päätöksen täytäntöön. Kustannukset ovat suuremmat kuin suosituksen yhteydessä, mutta vaihtoehto vähentää tehokkaammin aineiden siirtämisen riskiä ja edistää voimakkaammin kansanterveyteen liittyvien myönteisten vaikutusten saavuttamista. Yhteinen lähestymistapa tiettyihin aineisiin kaikkialla EU:ssa helpottaa toimijoiden toimintaa laillisten käyttötarkoitusten markkinoilla. Vaihtoehto on oikeasuhteinen, ja sen hyväksyttävyys sidosryhmien keskuudessa on erinomainen. Ryhmä 4: Lopullinen päätös uudesta psykoaktiivisesta aineesta Nykytilanteella on vain jossain määrin myönteinen vaikutus toimintatavoitteiden saavuttamiseen, sillä vaikka se edistääkin osaltaan kansallisten toimien yhdenmukaisuuden parantamista, sen nojalla ei ole mahdollista puuttua oikeasuhteisella tavalla aineisiin, joihin liittyvät riskit ovat kohtalaisia. Sen vaikutus perusoikeuksiin on kielteinen, mutta oikeutettu. Vaihtoehtoon liittyy oikeasuhteisuutta koskevia ongelmia, ja sen hyväksyttävyys sidosryhmien keskuudessa on heikko. Kun nykytilannetta täydennetään mahdollisuudella antaa EU:n suositus kuluttajamarkkinoita koskevista rajoituksista, tuloksena on kohtalaisen myönteinen vaikutus politiikkatavoitteiden saavuttamiseen, koska aineiden aiheuttamiin haittoihin voidaan reagoida oikeasuhteisemmin. Jäljelle jää kuitenkin aineiden siirtämisen riski. Vaihtoehdolla on kohtalaisen myönteinen vaikutus terveyden ja turvallisuuden suojeluun ja vähäinen (täytäntöönpanon valvonnasta johtuva) vaikutus EU:n ja jäsenvaltioiden talousarvioihin. Sillä on myös myönteinen vaikutus toimijoihin laillisten käyttötarkoitusten markkinoilla, koska näiden toiminta ei häiriintyisi rajoittavien toimenpiteiden vuoksi (kohtalaiset riskit), ja tietyt käyttötarkoitukset hyväksyttäisiin myös siinä tapauksessa, että aineisiin liittyvät riskit ovat vakavia. Viihdekäytöstä johtuvat kielteiset vaikutukset liiketoimintaan ja toimijoiden tiettyihin perusoikeuksiin ovat oikeutettuja. Vaihtoehto on aineiden aiheuttamiin riskeihin nähden oikeasuhteinen, ja sidosryhmät voivat hyväksyä sen. Kun nykytilannetta täydennetään mahdollisuudella antaa EU:n päätös kuluttajamarkkinoita koskevista rajoituksista, vaikutukset ovat samantapaiset, mutta voimakkaammat, koska päätös sitoo jäsenvaltioita. Vaihtoehto on edellistä kalliimpi, mutta se myös vähentää tehokkaammin aineiden siirtämisen riskiä ja haitallisten aineiden kielteisiä vaikutuksia terveyteen ja turvallisuuteen. Vaihtoehto on oikeasuhteinen, ja sen hyväksyttävyys sidosryhmien keskuudessa on erinomainen. 6. Parhaaksi arvioitu vaihtoehto Vaikutusten vertailu osoittaa, että tavoitteet voitaisiin saavuttaa tehokkaimmin seuraavien lainsäädäntö- ja muiden toimien yhdistelmän avulla: (1) Jäsennellyn yhteistyön helpottaminen seurantakeskuksen, tutkimuslaitosten ja rikoslaboratorioiden välillä. (2) Yksilöllinen lähestymistapa, jota tuetaan tiedoilla älykkäästi ryhmitellyistä aineista. (3) EU:n päätös väliaikaisten toimenpiteiden käyttöönotosta. (4) Nykytilanne ja EU:n päätös määrätä aineille kuluttajamarkkinoita koskevia rajoittavia toimenpiteitä, joita tuetaan hallinnollisilla seuraamuksilla. Parhaaksi arvioitu vaihtoehto vaikuttaa yleiseen terveyteen ja turvallisuuteen erittäin myönteisesti. Sen ansiosta EU voi toimia nopeammin, koska välitöntä huolta herättävät aineet voidaan poistaa kuluttajamarkkinoilta nopeammin väliaikaisten toimenpiteiden avulla. Sen ansiosta voidaan myös antaa nopeammin rajoittavia toimenpiteitä (täytäntöönpanosäädöksillä), jotka ovat suoraan sovellettavia. Parhaaksi arvioitu vaihtoehto parantaa huomattavasti EU:n valmiuksia ennakoida kehitystä uusien psykoaktiivisten aineiden markkinoilla ja reagoida siihen asianmukaisella tavalla. Se vaikuttaa myönteisesti toimijoihin laillisten käyttötarkoitusten markkinoilla. Vaikka sillä on talouteen ja perusoikeuksiin liittyviä kielteisiä vaikutuksia toimijoihin viihdekäytön markkinoilla, nämä vaikutukset ovat oikeutettuja, kun otetaan huomioon tarve puuttua aineiden aiheuttamiin riskeihin. Näitä kielteisiä vaikutuksia myös tasapainottavat myönteiset vaikutukset talouden toimijoihin laillisten käyttötarkoitusten markkinoilla. Parhaaksi arvioitu vaihtoehto saattaa tasapainoon tarpeen suojella yksilöitä ja yhteiskuntaa uusien psykoaktiivisten aineiden viihdekäyttöön liittyviltä riskeiltä ja tarpeen vähentää laillisen kaupan esteitä ja ehkäistä tällaisten esteiden muodostumista. Vaihtoehto myös edistää uusien psykoaktiivisten aineiden laillisten käyttötarkoitusten markkinoiden yhdentämistä sisämarkkinoilla. Koska tämän vaihtoehdon perusteella on mahdollista soveltaa porrastetumpia ja kohdennetumpia toimenpiteitä, jotka ovat riskeihin nähden oikeasuhteisia, se vähentää rajoittavien toimenpiteiden kielteisiä vaikutuksia talouden toimijoihin ja kuluttajiin. Tämän vaihtoehdon myönteiset vaikutukset ovat merkittävämmät kuin siitä EU:n ja jäsenvaltioiden talousarviolle aiheutuvat kustannukset. Tämä vaihtoehto on toissijaisuusperiaatteen mukainen, koska siinä puututaan vain niihin aineisiin, joista aiheutuu ongelmia koko EU:ssa, ja jätetään jäsenvaltioille vastuu puuttua aineisiin, jotka aiheuttavat ongelmia vain paikallisesti. Se on myös suhteellisuusperiaatteen mukainen, koska siinä ei mennä pidemmälle kuin tavoitteiden saavuttamiseksi on tarpeen, vaan määrätään toimenpiteistä, jotka räätälöidään aineiden riskitason mukaisesti. 7. Seuranta ja arviointi Seurantakeskus ja Europol laativat vuosittain kertomuksen tämän välineen täytäntöönpanosta. Komissio arvioi säännöllisesti sen täytäntöönpanoa, toimintaa, vaikuttavuutta, tehokkuutta ja siitä saatavaa lisäarvoa. Komissio käynnistää välineen arvioinnin viiden vuoden välein ja toimittaa arvioinnin tulokset Euroopan parlamentille ja neuvostolle sekä ehdottaa tarvittaessa muutoksia.